भारत दुनिया भर में आज एक बड़ा बाजार बन चुका है. इसीलिए बाहरी कंपनियां सैटिंग कर के अपना माल भारत में खपाने की फिराक में लगी रहती हैं. भारत में घटती तिलहन की खेती व तेलउद्योग की कमजोरी विदेशी कंपनियों की साजिश लगती है. ऐसे में इस मसले का तोड़ जल्द निकालने के कारगर उपाय करने बेहद जरूरी हैं. तिलहन की बंपर पैदावार लेने व कम पानी, कम बिजली से पूरा तेल निकालने में मलेशिया, इंडोनेशिया व इटली आगे हैं. उन की तकनीकें अपनाना जरूरी है. आज इन मुल्कों के खाद्यतेलों का डंका बज रहा है. हमारी मिट्टी उपजाऊ है, आबोहवा माकूल है, किसान मेहनती हैं व तेलमिलों में कूवत मौजूद है, लिहाजा खाद्य तेलों का उत्पादन बढ़ाना मुश्किल या नामुमकिन नहीं है. सुधार की गुंजाइश है. इस के लिए जागरूकता व इच्छाशक्ति चाहिए. देश की आधी से ज्यादा आबादी खेती में लगी है, लेकिन तिलहनी फसलों की पैदावार घट रही है. खाद्यतेलों का आयात बढ़ना खतरे की घंटी है. यदि हालात न बदले तो आगे तेलों की तसवीर और बिगड़ सकती है. लिहाजा किसानों, तेल उद्योग व सरकार का चेतना जरूरी है, ताकि तेलों का आयात घटे व तिलहनों की पैदावार सिर्फ आंकड़ों में नहीं, असल में बढ़े.